MIHA PERČIČ: Vesoljni svet

Grafična umetnost preveva svet Mihe Perčiča v vsej svoji igrivi in raziskovalni naravi. Vse kar ga obdaja, vse kar doživlja, vse kar sprejema, je del te zgodbe, ki se razpreda kot neizpeta melodija. Vedno znova se podaja na pot v svet, kjer ga ne čaka odrešitev ali zadovoljenje, temveč predaja in iskanje skrite točke, v kateri bo lahko zaobjel vse, kar je do tedaj doumel. A vendar ta pot ni končna, zaključi le predhodno zgodbo ter hkrati odpre novo. Novo belo platno, nov bel list, nova misel, a celota ostaja podrejena vsem dotedanjim izkustvom, ki so ga pripeljala do tu, kjer je zdaj.

Miha Perčič je umetnik, katerega dela izhajajo iz likovnih elementov s točkovno in linijsko prevlado ter redukcijo barvne izpovedi, skozi katero proseva tekstura. Sem ter tja včasih poseže ali preseže to zamejenost, sicer pa ji ostaja zvest. Ujetosti ali utesnjenosti v miselnem vzorcu, ki bi ga lahko pripeljala do omejenosti in točke čistega zastoja, pa v grafičnih listih ni mogoče zaznati.

Vedno znova išče in odkriva možnosti za nadaljnjo manipulacijo posameznih matric. Izbira materije in samega postopka navezujočega se tudi na lastnosti ter učinke, je kot igriva včasih že nepredvidljiva sposobnost, ki ga privede do kombinacijskih izpeljav, v katerih je več prikritega kot razkritega. Recikliranje materialov, iskanje možnih kombinacij, naključnih učinkov kot predvidljivih rezultatov, so lastnosti vidne v njegovi grafiki. Lahko bi rekli, da je v svoji skromni naravi našel vrelec neizčrpne moči, skozi katero proseva preprostost in nevsiljivost umetnika, ki v svoji distanciranosti vedno najde neko točko v katero posrka gledalca. Ta majhna sled nas privede do nadaljnje interpretacije in raziskovanja posameznih del. V končni fazi naj bi le-to predstavljalo pomembno vlogo in stik s posameznikom in njegovo sposobnostjo doživljanja in razumevanja umetniških del.

V razstavo je vključil dela iz cikla "Okolje" in "Mlečna cesta" ter ju povezal z naslovom "Vesoljni svet". Vsakdanje elemente tako abstrahira do nerazpoznavnosti, kar pa ne pomeni, da nam vzame vse možnosti, da bi sami prišli do bistva stvari, ki jo predstavi. Vedno nas ob delu pričaka ime, s katerim zaokroži celoto. Slednje vpliva na naše nadaljnje zaznavanje. V njegovih grafikah je ravno tako prisotno veliko simboličnih elementov. Krog in kvadrat se navezujeta na že videne predhodne cikle kot so npr. "Borg". Pogosto se prepletata in povezujeta tako z realistično kot domišljijsko in znanstveno-fantastično motiviko, v kateri prihaja do kombinacij geometričnih likov kot njihovih anomalij ter organskega in anorganskega.

V ciklu "Okolje" so predstavljeni elementi, navezujoči se na vodo: vodnjak, kanal in jadrnica. Tu je modra barva osrednji element, navezujoč se na vodo in rjava na brežino, vodnjak in jadrnico. V tem ciklu imamo še pajka v črno-belo-rdeči kombinaciji. Cikel "Mlečna pot" pa razkriva naše osončje, kjer izpostavi planete. Videz oz. njihova barva se navezuje na imena bogov in boginj iz klasične mitologije. Tako je Mars zaradi rdeče barve dobil ime po rimskem bogu vojne, Neptun zaradi modre po bogu morja, kot največji izmed osmih planetov je Jupiter svoje ime dobil po vladarju neba in zemlje. Prepovedani planet pa s črno barvo razkriva neko mračno skrivnost in posreduje občutek nelagodja, s katerim naj bi dosegel neko distanco.

Uporablja tehniki globokega tiska - suha igla in visokega tiska. Za matrico poleg predmetov, ki bi jih lahko našli v vsakem gospodinjstvu npr. gumijasti predpražnik ali valovito lepenko, uporabi tudi linolej. Največ svobode mu seveda omogoča ravno valovita lepenka, ki že sama po sebi nudi ustrezne lastnosti. Te so nadgrajene s posegom v samo materijo. Tako s praskanjem in trganjem ter lepilnim trakom kot tudi kartonom manipulira ploskev. Slednja z barvno komponento postane priča simbolično asociativno nadgrajene celote.

Barvna paleta je v večini primerov sicer omejena na eno ali dve barvi, pri čemer igra pomembno vlogo tudi belina podlage. Prisotna je izrazita igra kontrastov, medtem ko kompozicija sledi centralni definiranosti. Ploskovite podobe v sebi skrivajo manjše elemente, v katerih so lahko tako točke, linije povezujoče se v mreže ali iz tega sledeči rastri, nastopajoči v nekem ritmu. Ponekod celoto razbija z močnimi linijami ali brezbarvnimi ploskvami, drugič z uporabo lepilnega traku različnih dimenzij, ustvari neko stopnjevanje križa ali pa s štirikotnikom doseže niz sosledij. Grafike tako predstavljajo variacijo mrežnih elementov ter oblik. Razgibana površina pa razbije monotonost bele površine oziroma nosilke podob.

Vesoljni svet je tako zgodba, v katero je zaprta krhkost, minljivost ter kontemplacija o vsem, kar nas obdaja.

Melita Ažman, univ. dipl. um. zgod.